અંગજાના પપ્પા ગવર્નમેન્ટ ઓફિસર હતા. એક કરતાં વધારે શહેરોમાં રહેવાના કારણે એમની વિચારસરણી આધુનિક બની ગઇ હતી. દીકરી અંગજાને એમણે સંપૂર્ણ સ્વતંત્રતા સાથે ઉછેરી હતી. અંગજા સ્વિમિંગ કોસ્યુમ પહેરીને ક્લબના સ્વિમિંગ પૂલમાં પણ જતી હતી અને શોર્ટ્સ-ટી શર્ટમાં ટેનિસ પણ રમી શકતી હતી. આધુનિક ફેશનનાં વસ્ત્રો પહેરવાં, બહેનપણીઓ સાથે ઘૂમવું, રેસ્ટોરામાં જવું, ફિલ્મો જોવી આ બધાની એને છૂટ આપવામાં આવી હતી.